## Pravilnik o diplomatskim i službenim putovnicama i vizama Republike Hrvatske

### NN 32/1993 (17.4.1993.), Pravilnik o diplomatskim i službenim putovnicama i vizama Republike Hrvatske

# MINISTARSTVO UNUTARNJIH POSLOVA

Na temelju članka 44. Zakona o putnim ispravama hrvatskih državljana
("Narodne novine" br. 53/91) ministar vanjskih poslova uz suglasnost
ministra unutarnjih poslova donosi

## PRAVILNIK

### o diplomatskim i službenim putovnicama i vizama Republike Hrvatske

Članak 1.

Ovim se pravilnikom propisuje način izdavanja diplomatskih i službenih
putovnica Republike Hrvatske; viza koje se izdaju na te putovnice; određuju
nositelji i uvjeti izdavanja ovih vrsta putovnica i viza; utvrđuje rok
njihova važenja; propisuju obrasci za diplomatske i službene putovnice
i vize; obrazac zahtjeva za njihovo izdavanje, kao i način vođenja evidencije
izdatih i nestalih diplomatskih i službenih putovnica i viza.

Članak 2.

Diplomatske i službene putovnice državljanima Republike Hrvatske izdaje
Ministarstvo vanjskih poslova Republike Hrvatske u skladu sa zakonom i
ovim pravilnikom.

Članak 3.

Za prijelaz državne granice Republike Hrvatske nositelji diplomatskih
i službenih putovnica moraju imati odgovarajuću vizu. Diplomatska viza
izdaje se na diplomatsku putovnicu, a službena viza na službenu putovnicu.
Diplomatske i službene vize izdaje Ministarstvo vanjskih poslova Republike
Hrvatske u skladu sa zakonom i ovim pravilnikom.

Diplomatska i konzularna predstavništva Republike Hrvatske u inozemstvu
mogu produžavati važnost diplomatskih i službenih viza u skladu s ovim
pravilnikom, a na osnovi pribavljene prethodne suglasnosti Ministarstva
vanjskih poslova.

Članak 4.

Diplomatska putovnica izdaje se sljedećim nositeljima izbornih funkcija
i rukovodećim djelatnicima državnih tijela Republike Hrvatske, njihovih
supružnicima i djeci, neovisno o cilju putovanja:

1. predsjedniku Republike Hrvatske,

2. predsjedniku Sabora Republike Hrvatske,

3. predsjedniku Županijskog doma Sabora Republike Hrvatske,

4. predsjedniku Odbora odnosno Komisije za vanjsku politiku Zastupničkog
i Županijskog doma Sabora Republike Hrvatske,

5. predsjedniku i članovima Vlade Republike Hrvatske,

6. predstojniku Ureda predsjednika Republike Hrvatske,

7. predstojniku Ureda za zaštitu ustavnog poretka Republike Hrvatske,

8. predsjednicima Ustavnog, Vrhovnog i Upravnog suda Republike Hrvatske,

9. javnom tužitelju Republike Hrvatske,

10. javnom pravobranitelju Republike Hrvatske,

11. načelniku Glavnog stožera Hrvatske vojske

Članak 5.

Diplomatska putovnica izdaje se i sljedećim nositeljima izbornih funkcija
i drugim osobama samo u slučajevima službenog putovanja u inozemstvo:

1. članovima državnih delegacija koje na službeno putovanje odlaze po
nalogu nadležnog državnog tijela,

2. zamjenicima ministra,

3. zastupnicima Sabora Republike Hrvatske i tajnicima Odbora odnosno
Komisije za vanjsku politiku Zastupničkog i Županijskog doma Sabora Republike
Hrvatske

4. generalima i admiralima Hrvatske vojske,

5. predsjedniku Gospodarske komore Republike Hrvatske,

6. gradonačelniku grada Zagreba,

7. poglavarima vjerskih zajednica,

8. predsjedniku HAZU,

9 rektorima sveučilišta u RH.

Članak 6.

Diplomatska putovnica izdaje se i:

1. djelatnicima Ministarstva vanjskih poslova Republike Hrvatske i Ureda
predsjednika Republike Hrvatske koji obavljaju diplomatske ili konzularne
poslove,

2. diplomatskim kuririma,

3. djelatnicima predstavništava Republike Hrvatske u inozemstvu koji
obavljaju diplomatske ili konzularne poslove, te njihovim supružnicima
i djeci ako s njime zajedno borave,

4. osobama koje po odluci nadležnoga tijela Republike Hrvatske odlaze
na rad u međunarodne organizacije u svojstvu funkcionara diplomatskog ranga
u tim organizacijama, te njihovim supružnicima i djeci ako s njime zajedno
borave.

Članak 7.

Diplomatska se putovnica može, izuzetno, izdati i osobama koje nisu
navedene u člancima 4., 5. i 6. ovoga pravilnike kada to zahtijevaju interesi
sigurnosti i obrane Republike Hrvatske, uz prethodnu suglasnost ministra
vanjskih poslova i ministra unutarnjih poslova Republike Hrvatske. Osobe
iz st. 1. ovog članka imaju prava i obveze glede diplomatske putovnice
kao i osobe iz članka 5. ovoga pravilnika.

Članak 8.

Službena putovnica izdaje se:

1. djelatnicima Ministarstva vanjskih poslova Republike Hrvatske i Ureda
predsjednika Republike Hrvatske koji nisu obuhvaćeni člankom 6. točkom
1. ovoga pravilnika kao i pripadnicima osobnog osiguranja predsjednika
Republike Hrvatske,

2. djelatnicima predstavništava Republike Hrvatske u inozemstvu koji
nisu obuhvaćeni člankom 6. točkom 3. ovoga pravilnika i njihovim supružnicima
i djeci ako s njime zajedno borave,

3. članovima državnih delegacija Republike Hrvatske koji nisu obuhvaćeni
člankom 5. točkom 1. ovoga pravilnika, ekspertima i tehničkom osoblju tih
delegacija,

4. djelatnicima privrednih predstavništava Republike Hrvatske u inozemstvu
u državama s kojima postoji reciprocitet ili sporazum o priznavanju službenog
svojstva privrednim predstavnicima, kao i njihovih supružnicima i djeci
ako s njime zajedno borave.

Članak 9.

Službena se putovnica može, izuzetno, izdati i osobama koje nisu navedene
u članku 8. ovoga pravilnika kada to zahtijevaju interesi sigurnosti i
obrane Republike Hzvatske, uz prethodnu suglasnost ministra vanjskih poslova
i ministra unutarnjih poslova Republike Hrvatske.

Članak 10.

Djetetu koje živi u zajedničkom domaćinstvu s roditeljima koji su nositelji
prava na diplomatsku ili službenu putovnicu može se izdati odgovarajuća
putovnica kada putuje zajedno s roditeljima u slučajevima predviđenim ovim
pravilnikom do završetka redovnog školovanja djeteta, a najkasnije do navršene
27. godine života.

Članak 11.

Pravo na diplomatsku ili službenu putovnicu prestaje nositelju tih putovnica
kada isteknu uvjeti predviđeni ovim pravilnikom.

Supružnik i djeca gube pravo na diplomatsku ili službenu putovnicu kada
to pravo prestane nositelju.

Ukoliko se supružnik i djeca nositelja prava na diplomatsku ili službenu
putovnicu zaposle u inozemstvu ili ako prestanu biti članovi zajedničkog
domaćinstva, gube pravo na tu putovnicu.

Članak 12.

Diplomatska viza izdaje se:

1. nositeljima diplomatske putovnice iz članka 4. ovoga pravilnika njihovim
supružnicima i djeci, s rokom važenja od jedne godine, za više putovanja,

2. nositeljima diplomatske putovnice iz članka 5. ovoga pravilnika s
rokom važenja od tri mjeseca za jedno putovanje, a kada to potrebe službe
zahtijevaju, s rokom važenja od šest mjeseci i za više putovanja.

Članak 13.

Diplomatska ili službena viza izdaje se:

1. djelatnicima Ministarstva vanjskih poslova Republike Hrvatske ili
drugog državnog tijela kada odlaze na rad u predstavništvo Republike Hrvatske
u inozemstvo i njihovim supružnicima i djeci kada borave s njima u inozemstvu,
s važnošću od četiri godine, za više putovanja,

2. osobama koje po odluci nadležnoga tijela Republike Hrvatske odlaze
na rad u međunarodnu organizaciju i privrednim predstavnicima i njihovim
supružnicima i djeci za onoliko vremena koliko im traje mandat ali ne duže
od četiri godine, za više putovanja,

3. djelatnicima Ministarstva vanjskih poslova Republike Hrvatske i Ureda
predsjednika Republike Hrvatske koji imaju pravo na diplomatsku ili službenu
putovnicu na osnovi ovoga pravilnika; s rokom važenja od jedne godine za
više putovanja,

4. članovima državne delegacije, s rokom važenja od tri mjeseca za jedno
putovanje, a kada to potrebe službe zahtijevaju, za više putovanja,

5. svim ostalim nositeljima diplomatske ili službene putovnice, s važnošću
od tri mjeseca, za jedno putovanje, a izuzetno kada za to postoje opravdani
razlozi, za šest mjeseci i više putovanja

Članak 14.

Ministarstvo vanjskih poslova te diplomatska i konzularna predstavništva
Republike Hrvatske pribavljaju odgovarajuće vize stranih država na hrvatske
diplomatske i službene putovnice, kada su vize potrebne za putovanja u
te države.

Članak 15.

Zahtjev za izdavanje diplomatske ili službene putovnice i vize ili za
produžavanje važnosti vize, potpisan od osobe kojoj se putovnica ili viza
izdaje, podnosi se Ministarstvu vanjskih poslova Republike Hrvatske uz
rješenje nadležnoga tijela o putovanju u inozemstvo.

Rješenje iz prethodnog stavka nije potrebno za osobe navedene u članku
4. i člancima 7. i 9. ovoga pravilnika.

Za djelatnike Ministarstva vanjskih poslova Republike Hrvatske zahtjev
iz stavka 1. ovoga članka podnosi se Odjelu za konzularne poslove Ministarstva
vanjskih poslova.

Zahtjev iz stavka 1. ovoga članka podnosi se najmanje sedam dana prije
predviđenog putovanja, ne računajući vrijeme potrebno za pribavljanje viza
stranih država.

Članak 16.

Nositelj diplomatske ili službene putovnice izdane za određeno putovanje
u inozemstvo, po povratku s putovanja obvezan je u roku od sedam dana putovnicu
pohraniti u Ministarstvo vanjskih poslova Republike Hrvatske.

Članak 17.

Odredbe Zakona o putnim ispravama hrvatskih državljana koje reguliraju
slučaj nestanka ili gubitka putne ispreve, primjenjuju se neposredno i
na diplomatske i službene putovnice.

Članak 18.

Obrazac diplomatske i službene putovnice veličine je 88 x 125 mm i sadrži
32 stranice, uz sljedeće riječi na omotnici: "diplomatska putovnica",
"diplomatic passport" i "passeport diplomatique", odnosno
"službena putovnica", "service passport" i "passeport
de service" (obrazac 1a i 1b).

Članak 19.

U diplomatskoj i službenoj putovnici otisnut je, uz prijevod na engleskom
i francuskom jeziku, tekst sljedećeg sadižaja:

"U ime predsjednika Republike Hrvatske, Ministarstvo vanjskih poslova
moli nadležna tijela svih država da bez smetnji propuste nositelja ove
putovnice i da mu u slučaju potrebe pruže pomoć i zaštitu" (obrazac
2a i 2b).

Članak 20.

Obrazac vize na diplomatske i službene putovnice veličine je 70 x 80
mm; a ispod državnog grba Republike Hrvatske stoje riječi "Diplomatska
viza", "Diplomatic visa", "visa diplomatique",
odnosno "službena viza", "Service visa", "Visa
de service" (obrazac 3a i 3b).

Članak 21.

Obrazac zahtjeva za izdavanje diplomatske i službene putovnice i vize
veličine je 150 x 210 mm i sadrži sljedeće podatke :

1. JMBG,

2 dan, mjesec, godina i mjesto rođenja,

3. ime i prezime,

4. u kojem se svojstvu putuje,

5. svrha putovanja,

6. u koje se zemlje putuje, kada i na koje vrijeme,

7. po čijem se nalogu, odnosno, pozivu putuje,

8. za koje je zemlje potrebna tranzitna viza i s koliko dana zadržavanja,

9. ako putuje s članovima obitelji, navesti njihova imena, datum rođenja
i JMBG,

10. adresa i brojtelefona radi eventualnih naknadnih obavijesti (Obrazac
4).

Članak 22.

O izdanim diplomatskim i službenim putovnicama i vizama vodi se evidencija
na sistemu za automatsku obradu podataka, kao i u odgovarajućim registrima
i kartoteci.

Evidencija koja se vodi u registrima i kartoteci sastoji se od :

1. registra zahtjeva za izdavanje diplomatskih i službenih putovnica
i viza,

2. registra nestalih diplomatskih i službenih putovnica i viza,

3. kartoteke.

Članak 23.

Registar zahtjeva za izdavanje diplomatskih i službenih putovnica i
viza sadrži sljedeće podatke:

1. redni broj,

2. datum podnošenja zahtjeva,

3. naziv podnositelja zahtjeva,

4. sjedište i adresa podnositelja zahtjeva,

5. osnova dobivanja diplomatske ili službene putovnice,

6. naziv zemlje za koju se viza traži.

Članak 24.

Nestale diplomatske i službene putovnice vode se u posebnom registru
koji sadrži sljedeće podatke:

1. vrsta putovnice,

2. serija i serijski broj putovnice,

3. ime i prezime osobe kojoj je putovnica izdana,

4. datum prijave nestanka diplomatske ili službene putovnice i

5. primjedbe.

Članak 25.

Obrasci ustanovljeni ovim pravilnikom (1. do 4.) tiskani su uz ovaj
pravilnik i čine njegov sastavni dio.

Članak 26.

Stupanjem na snagu ovoga pravilnika stavlja se izvan snage Pravilnik
o diplomatskim i službenim putovnicama i vizama Republike Hrvatske ("Narodne
novine", br. 4/92, 11/92 i 23/92).

Članak 27.

Ovaj pravilnik stupa na snagu osmoga dana nakon dana objave.

Zagreb, 8. travnja 1993.

Ministar vanjskih poslova

**prof. dr. Zdenko Škrabalo, v. r.**

Pravilnik, NN 32/1993-587
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)